MEDDELELSE FRA KOMMISSIONEN Udkast til KOMMISSIONENS FORORDNING (EURATOM, EKSF, EF) om ændring af Kommissionens forordning nr. 3418/93 af 9. december 1993 om gennemførelsesbestemmelser til visse bestemmelser i finansforordningen af 21. december 1977

BEGRUNDELSE

A. Forord

B. Detaljeret gennemgang

I. Ændringer som følge af vedtagelsen af "1., 2., 3. og 5. serie af ændringer"

Bestemmelser vedrørende aftaler

II. Ændringer som følge af vedtagelsen af 7. serie

1. Evaluering af udgifter

2. Fastsættelse af eurokursen

3. Interessekonflikter

4. Underentreprise

5. Forvaltning ved hjælp af integrerede edb-systemer

6. Intern revision

7. Overensstemmelse mellem retlige og budgetmæssige forpligtelser (finansforordningens artikel 36)

8. Regler for afskrivning og for oprettelse af formålsbestemte reserver

9. Fjernelse af bestemmelsen om forskud for ydelser præsteret for tredjemand som led i FTU

III. Ændringer som følge af vedtagelsen af 8. serie

Indførelse af euroen

IV. Andre ændringer

1. Oprettelse af forskudsordninger og udnævnelse af forskudsbestyrere

2. Database for eksterne betalingsmodtagere

3. Fastsættelse af tærskler og procedurer på aftaleområdet

4. Ajourføring af faste beløb

A. Forord

1. Kommissionens forordning om gennemførelsesbestemmelser til visse bestemmelser i finansforordningen (i det følgende benævnt "gennemførelsesbestemmelser") har til formål at præcisere en række bestemmelser i finansforordningen, hvori der henvises til gennemførelsesbestemmelser. De for øjeblikket gældende gennemførelsesbestemmelser findes i Kommissionens forordning nr. 3418/93 af 9. december 1993 (EFT L 315 af 16. december 1993).

Finansforordningen er flere gange blevet ændret siden vedtagelsen af de nuværende gennemførelsesbestemmelser.

For det første har finansforordningen været genstand for fire "serier" af ændringer, der har vedrørt følgerne af Maastricht-traktaten, følgerne af EØS-aftalen, lånoptagelse og långivning og endelig behandlingen af bøder og andre økonomiske sanktioner og de nye konkurrencebestemmelser om FFC [1].

[1] Rådets forordning nr. 2333/95 af 18. september 1995 (1. serie), EFT L 240 af 7. oktober 1995; forordning nr. 2730/94 af 31. oktober 1994 (2. serie), EFT L 253 af 12. november 1994; forordning nr. 2334/95 af 18. september 1995 (3. serie), EFT L 240 af 7. oktober 1995; forordning nr. 2335/95 af 18. september 1995 (5. serie), EFT L 240 af 7. oktober 1995. Den "4." serie af reformer er aldrig blevet gennemført, og den 6. serie gav ikke anledning til gennemførelsesbestemmelser.

Dernæst er finansforordningen blevet ændret ved 7. serie, der følger af Liikanen/Gradin-gruppens konklusioner om anden fase af forbedringen af den økonomiske forvaltning (SEM 2000), og som endvidere skal ses i sammenhæng med overvejelserne i forbindelse med første DAS og SINCOM 2.

Endelig er finansforordningen blevet ændret ved 8. serie, der først og fremmest drejede sig om at erstatte ecuen med euroen.

2. Kommissionen vedtog den 5. september 1996 et udkast til Kommissionens forordning (SEK(1996) 1356 endelig udg.) om ændring af Kommissionens forordning nr. 3418/93 af 9. december 1993 om gennemførelsesbestemmelser til visse bestemmelser i finansforordningen af 21. december 1977 (EFT L 315 af 16. december 1993).

Nærværende udkast blev i første omgang forelagt i kølvandet på forslaget til 7. serie ændringer til finansforordningen (KOM(1996) 351 endelig udg. af 26. juli 1996), der senere blev vedtaget af Rådet, nemlig den 28. november 1998 (Rådets forordning 2548/98 af 23. november 1998, EFT L 320 af 28. november 1998).

I betragtning af de forskelle, der er mellem forslaget til 7. serie og forordningen som vedtaget af Rådet, er det nødvendigt at revidere udkastet til Kommissionens forordning af 5. september 1996. Ved revisionen er der også taget hensyn til vedtagelsen af 8. serie ændringer til finansforordningen (Rådets forordning nr. 2779/98 af 17. december 1998, EFT L 347) [2]. Endvidere er der ved revisionen taget hensyn til de bemærkninger, som Revisionsretten fremsatte i sin udtalelse 4/97 om udkastet til forordning af 5. september 1996. Det skal bemærkes, at nærværende revision er udarbejdet på grundlag af beløbene i forordning nr. 3418/93, ajourført af Kommissionen, årligt eller hvert tredje år, på grundlag af artikel 145 i gennemførelsesbestemmelserne [3].

[2] 8. serie a vedtaget den 13. december 1999 giver ikke anledning til gennemførelsesbestemmelser. Denne ændring af finansforordningen har udelukkende til formål at sikre, at Det Økonomiske og Sociale Udvalg, Regionsudvalget og Den Europæiske Ombudsmand hver får sin afdeling i budgettet.

[3] Beløbene er ajourført pr. 1. januar 2000 i overensstemmelse med bestemmelserne i afgørelse nr. ... af ... (EFT ..).

I henhold til finansforordningens artikel 139 vil nærværende udkast blive endeligt vedtaget af Kommissionen "i samråd med Parlamentet og Rådet og efter udtalelse fra de andre institutioner".

3. Begrundelsen for de enkelte ændringer kan sammenfattes således:

1. Overholdelsen af principperne for forsvarlig økonomisk forvaltning gør det nødvendigt at fastsætte bestemmelser om evaluering af de forskellige projekter og foranstaltninger.

2. Alle henvisninger til ecu skal ændres til henvisninger til euro.

3. Fastsættelsen af omregningskursen for euroen i forhold til hver af de valutaer, som institutionerne anvender under budgetgennemførelsen, bør foretages af Kommissionen på grundlag af de referencevekselkurser, der offentliggøres af Den Europæiske Centralbank, og ikke af Kommissionens regnskabsfører.

4. Det bør defineres, hvad der forstås ved begrebet "interessekonflikt" i forbindelse med budgetgennemførelsen, og det bør fastsættes, hvilke konsekvenser en sådan interessekonflikt har.

5. Der bør sikres gennemsigtighed i forbindelse med transaktioner udført i underentreprise.

6. Udviklingen af integrerede edb-systemer gør det hensigtsmæssigt at indføre en ny bestemmelse om regnskabsførerens godkendelse af betalinger.

7. Proceduren for oprettelse af forskudsordninger og udnævnelse af forskudsbestyrere bør ændres, så den anvisningsberettigede og regnskabsføreren kommer til at spille rollen som henholdsvis initiativtager og beslutningstager. Desuden skal der af forskudsbestyrere kræves særlige kvalifikationer af relevans for deres hverv.

8. Det er nødvendigt at fastslå principperne for den interne revision [4].

[4] Denne formulering er forenelig med det forslag til Rådets forordning om ændring af artikel 24 i finansforordningen, som Kommissionen vedtog den 30. maj 2000.

9. Visse bestemmelser i afsnit VII (indgåelse af udgiftsforpligtelser) bør ændres for at sikre overensstemmelse mellem retlige og budgetmæssige forpligtelser.

10. Bestemmelserne om aftaler bør samles og struktureres mere rationelt, så de bringes i overensstemmelse med GATT-aftalerne og med Rådets direktiver.

11. For at sikre, at mængde- og værdifortegnelserne giver et pålideligt billede af forholdene, skal bogholderiet registrere værdiændringer ved at foretage de nødvendige afskrivninger.

12. Af hensyn til forsigtighedsprincippet bør regnskabsføreren ligeledes oprette reserver til dækning af risici og tab.

13. Bestemmelsen om forskud i forbindelse med aktiviteter, som FFC gennemfører for tredjemand, bør udgå, da sådanne forskud ikke har eksisteret siden 1995-budgettet, og det samme gælder bestemmelsen om eksistensen af CCAM-FFC.

4. Der gives nedenfor en nærmere begrundelse for hver enkelt af de foreslåede ændringer i gennemførelsesbestemmelserne.

B. DETALJERET GENNEMGANG AF DE FORESLÅEDE ÆNDRINGER

1. Ændringer som følge af vedtagelsen af "1., 2., 3. og 5. serie af ændringer"

Bestemmelser vedrørende aftaler

Disse bestemmelser skal samles og struktureres mere rationelt, så de kommer til at svare til bestemmelserne i den multilaterale aftale om offentlige aftaler, der er indgået inden for rammerne af Verdenshandelsorganisationen, og i Rådets direktiver, der er ændret med henblik herpå (artikel 97-105).

2. ændringer som følge af vedtagelsen af 7. serie

1. Evaluering af udgifter

I finansforordningens artikel 2 hedder det, at budgetbevillingerne skal anvendes i overensstemmelse med principperne for forsvarlig økonomisk forvaltning, herunder navnlig principperne om tilbageholdenhed og omkostningseffektivitet.

Overholdelsen af disse principper gør det nødvendigt at indføre bestemmelser om evaluering af de forskellige projekter, programmer og foranstaltninger, som medfører udgifter. Denne evaluering skal foretages både efterfølgende og forudgående, når der er tale om et nyt program. Der skal også under programmets gennemførelse foretages en periodisk evaluering for at bedømme, om det skal videreføres, ændres eller afbrydes.

Endelig fastsættes der et maksimalt tidsinterval mellem successive evalueringer af foranstaltninger, der ikke indgår i et flerårigt program (ny artikel 1).

2. Fastsættelse af eurokursen

Det vil være hensigtsmæssigt og mest korrekt i juridisk henseende, at fastsættelsen af euroomregningskursen i forhold til hver af de valutaer, som institutionerne anvender under budgetgennemførelsen, foretages af Kommissionen på grundlag af de referencevekselkurser, der fastlægges af Den Europæiske Centralbank og offentliggøres i De Europæiske Fællesskabers Tidende, og ikke af Kommissionens regnskabsfører, således som det er tilfældet for øjeblikket; institutionen vil derefter naturligvis kunne uddelegere denne beføjelse.

Ændringen foreslås foretaget ved at indføje en ny artikel 1a, hvori det hedder, at Kommissionen for så vidt angår de valutaer, hvis dagskurs ikke offentliggøres i De Europæiske Fællesskabers Tidende, fastsætter eurokursen i forhold til disse valutaer under anvendelse af de informationskilder, som den anser for at være pålidelige.

3. Interessekonflikter

I finansforordningens artikel 22, stk. 4, knæsættes det princip, at enhver handling som led i budgetgennemførelsen er forbudt, hvis den kan medføre en interessekonflikt mellem den anvisningsberettigede og den begunstigede tredjepart. I samme artikel henvises der til gennemførelsesbestemmelserne, både når det drejer sig om definition af begrebet "interessekonflikt" og om fastlæggelse af de konsekvenser, som en sådan konflikt har for enhver handling som led i budgetgennemførelsen.

Dette er formålet med den ny artikel 9a.

4. Underentreprise

I den ny bestemmelse i finansforordningen, artikel 22, stk. 4a, som vedrører underentreprise, hedder det, at underleverandørkontrakter skal indeholde alle nødvendige bestemmelser til sikring af gennemsigtighed i forbindelse med transaktioner udført i underentreprise, og der henvises desuden til gennemførelses bestemmelserne.

Gennemførelsesbestemmelserne må derfor indeholde en bestemmelse, der sikrer de pågældende transaktioners gennemsigtighed ved at kræve særskilt specifikation af administrationsudgifter, en bestemt måde at behandle renter og andet afkast på samt overholdelse af reglerne om indgåelse af aftaler som omhandlet i finansforordningens afsnit IV (ny artikel 9b).

5. Forvaltning ved hjælp af integrerede edb-systemer

Udviklingen af integrerede edb-systemer gør det hensigtsmæssigt i artikel 10 at indføje en ny bestemmelse om, at når forvaltningen foregår ved hjælp af systemer, der opfylder de i samme bestemmelse nævnte kriterier, så kan den kontrol, som regnskabsføreren foretager for at godkende betalingstransaktioner, erstattes eller suppleres af regelmæssig kontrol af disse integrerede forvaltningssystemer (nyt stk. 3 i artikel 10).

6. Intern revision

Ifølge stk. 5 i finansforordningens artikel 24, som indført ved 7. serie, henvises der for så vidt angår fastsættelsen af de nærmere regler for den interne revision i en fællesskabsinstitution til gennemførelsesbestemmelserne (ny artikel 40, stk. 3).

7. Overensstemmelse mellem retlige og budgetmæssige forpligtelser (finansforordningens artikel 36)

Som følge af ændringen af finansforordningens artikel 36, der skal sikre bedre overensstemmelse mellem retlige og budgetmæssige forpligtelser, bør der ske en ændring af artikel 52 og 53 i gennemførelsesbestemmelserne.

Disse bestemmelser udformes, så de anvisningsberettigede kan videregive deres kontrakter til hovedbogholderiet via SINCOM, uden at det indebærer en urimelig arbejdsbyrde.

Den ny formulering indebærer, at principbeslutninger ikke længere skal påtegnes to gange af finansinspektøren (på udkaststadiet og når afgørelsen er truffet), idet den forudgående påtegning af udkast til beslutning afskaffes og erstattes af finansinspektørens godkendelse som led i høringen af tjenestegrenene (artikel 53, stk. 1 og 2).

Den ny formulering gør det endvidere muligt for regnskabsføreren at kontrollere, hvor stor en del af det samlede rammebeløb der er udnyttet til de forskellige individuelle kontrakter. Endelig forenkler den ny formulering proceduren for frigørelse af den uudnyttede saldo (artikel 53, nyt stk. 4 og 5).

8. Afskrivningsregler og regler for oprettelse af formålsbestemte reserver

Brugen af institutionernes løsøre og faste ejendom medfører en formindskelse af de pågældende aktivers værdi.

For at sikre, at mængde- og værdifortegnelserne giver et pålideligt billede, må bogholderiet registrere værdiændringerne gennem passende afskrivninger (ny artikel 70a i finansforordningen).

Behovet herfor er for nylig blevet påpeget af Revisionsretten, både i forbindelse med årsberetningen for 1994 og i forbindelse med første DAS (erklæring om regnskabernes rigtighed).

Bestemmelserne herom findes i det ny afsnit XX a (artikel 131a og 131b og artikel 136, stk. 10). De foreskrevne posteringer er rent bogholderimæssige og beregnet på at sikre forvaltningsregnskabets og balancens rigtighed og gennemsigtighed.

9. Fjernelse af bestemmelsen om forskud for ydelser præsteret for tredjemand som led i FTU

Det vil være hensigtsmæssigt at fjerne artikel 139, der vedrører de forskud, som Kommissionen modtager for aktiviteter, som den gennemfører for tredjemand som led i forskning og teknologisk udvikling. Budgetmæssige forskud vedrørende sådanne aktiviteter har ikke eksisteret siden 1995-budgettet, og bestemmelsen er derfor overflødig.

3. ændringer som følge af vedtagelsen af 8. serie

Indførelse af euroen

I forbindelse med tredje fase af Den Økonomiske og Monetære Union og indførelsen af euroen må alle henvisninger til ecu ændres til henvisninger til euro. Det er også nødvendigt at ændre bestemmelsen om justering af rentesatser, så der ikke længere henvises til FECOM's satser for ecu, men til de satser, som Den Europæiske Centralbank anvender for større refinansieringstransaktioner i euro (artikel 32 og 94).

4. Andre ændringer

1. Oprettelse af forskudsordninger og udnævnelse af forskudsbestyrere

Den nuværende procedure for oprettelse af forskudsordninger og udnævnelse af forskudsbestyrere som fastsat i artikel 82, stk. 2, og artikel 83 viser sig at være alt for tung og ikke velegnet i forbindelse med et instrument, hvis berettigelse i de fleste tilfælde er, at tingene haster. Ifølge den nuværende procedure kræves det således, at institutionen som sådan træffer afgørelse om oprettelse af forskudsordninger og udnævnelse af forskudsbestyrere. Desuden kræves det, at regnskabsføreren afgiver positiv udtalelse, men det præciseres ikke, hvad udtalelsen skal dreje sig om.

Det bedste ville i virkeligheden være, at man, både når det drejer sig om oprettelse af forskudsordninger og udnævnelse af forskudsbestyrere, lader den anvisnings berettigede være initiativtager og regnskabsføreren være beslutningstager. Når der er tale om oprettelse af en forskudsordning, bør der ligesom nu stilles krav om positiv udtalelse fra finansinspektøren.

Desuden vil artikel 14 om de særlige kvalifikationer, der kræves af regnskabsførere og assisterende regnskabsførere, blive udvidet til også at gælde forskudsbestyrere.

2. Database for eksterne betalingsmodtagere

Som følge af udviklingen inden for elektronisk overførsel foreslås det at sikre betalinger via immaterielle medier ved i nærværende gennemførelsesbestemmelser at indsætte en ny artikel 81a vedrørende oprettelse af en database for eksterne betalingsmodtagere. Denne base skulle bl.a. indeholde alle bankoplysninger vedrørende hver enkelt institutions kontrahenter.

3. Fastsættelse af tærskler og procedurer på aftaleområdet

Det foreslås, at tærsklen for, hvornår CCAM er kompetent, hæves fra 46 000 ecu til 500 000 euro, således at udvalget kan koncentrere sig om at behandle de største af de aftaler, der indgås af institutionerne.

Med henblik på at harmonisere og forenkle procedurerne skulle denne bestemmelse også finde anvendelse på aftaler, der indgås på forskningsområdet; tærsklen for forelæggelse af sådanne aftaler for udvalget ligger nu mellem 32 900 euro for kontrakter vedrørende leveringer og materiel, som ikke har hverken videnskabelig eller teknisk karakter, og 460 600 euro for kontrakter af videnskabelig og teknisk karakter.

CCAM kan dog, hvis det finder det nødvendigt, udtale sig om enhver aftale, der omfatter mellem 50 000 og 500 000 euro, på grundlag af et finansielt faktablad, der forelægges af den anvisningsberettigede.

Desuden foreslås det, at institutionerne for deres eget vedkommende kan fastsætte lavere beløbsgrænser efter regler, der vedtages af de enkelte institutioner, så de, såfremt de skønner det nødvendigt, kan udøve strengere kontrol med indgåelsen af visse aftaler.

Endelig tages der hensyn til Kommissionens afgørelse af 22. juli 1999 (dokument SEK(1999) 1187), ifølge hvilken CCAM-FFC ophæves og behandlingen af aftaler, der indgås af FFC, overgår til det generelle CCAM, hvilket er begrundet i ønsket om åbenhed, sund forvaltning af fællesskabsmidlerne og hurtig sagsbehandling.

4. Ajourføring af faste beløb

Nærværende udkast omfatter ajourføring pr. 1. januar 2000 af de beløb, der i denne forordning er forud fastsat for så vidt angår aftaler, annoncering af salg af løsøre og særlige godtgørelser, jf. bestemmelserne i Kommissionens afgørelse ....... af ......... .

Udkast til KOMMISSIONENS FORORDNING (EURATOM, EKSF, EF) om ændring af Kommissionens forordning nr. 3418/93 af 9. december 1993 om gennemførelsesbestemmelser til visse bestemmelser i finansforordningen af 21. december 1977

KOMMISSIONEN FOR DE EUROPÆISKE FÆLLESSKABER HAR -

under henvisning til Rådets forordning af 21. december 1977 vedrørende finansforordningen for De Europæiske Fællesskabers almindelige budget [5], senest ændret ved forordning nr. 2673/1999 [6], særlig artikel 139,

[5] EFT L 356 af 31.12.1977, s. 1.

[6] EFT L 326 af 18.12.1999, s. 1.

efter høring af Europa-Parlamentet og Rådet,

under henvisning til udtalelse fra Domstolen, Revisionsretten, Det Økonomiske og Sociale Udvalg, Regionsudvalget og Ombudsmanden, og

ud fra følgende betragtninger:

(1) Kommissionens forordning (Euratom, EKSF, EF) nr. 3418/93 [7] skal ændres som følge af ændringen af finansforordningen.

[7] EFT L 315 af 16.12.1993, s. 1, senest ændret ved afgørelse ...../00 EF, EKSF, Euratom.

(2) Overholdelsen af principperne for forsvarlig økonomisk forvaltning gør det nødvendigt at fastsætte bestemmelser om evaluering af de forskellige projekter og foranstaltninger.

(3) I henhold til Rådets forordning (EF) nr. 1103/97 af 17. juni 1997 om visse bestemmelser vedrørende indførelsen af euroen [8] skal enhver henvisning til ecu fra 1. januar 1999 ændres til en henvisning til euro i forholdet 1 euro lig med 1 ecu. Enhver henvisning til ecu i forordning (Euratom, EKSF, EF) nr. 318/93 skal derfor forstås som en henvisning til euroen.

[8] EFT L 162 af 19.6.1997, s. 1.

(4) Fastsættelsen af vekselkursen mellem euroen og hver af de valutaer, som institutionerne anvender under budgetgennemførelsen, bør foretages af Kommissionen på grundlag af de referencevekselkurser, der offentliggøres af Den Europæiske Centralbank.

(5) FECOM's forsvinden gør det nødvendigt at fastsætte en ny referencerentesats.

(6) Begrebet interessekonflikt bør defineres.

(7) Der bør sikres gennemsigtighed i forbindelse med transaktioner udført i underentreprise.

(8) Som følge af udviklingen af integrerede edb-systemer bør der indføjes en ny bestemmelse om regnskabsførerens godkendelse af betalinger.

(9) Proceduren for oprettelse af forskudsordninger og udnævnelse af forskudsbestyrere bør tilpasses, så den opfylder de behov og det krav om hurtighed, der gør det berettiget at anvende proceduren, og det bør på disse områder være den anvisningsberettigede, der er initiativtager, og regnskabsføreren, der er beslutningstager.

(10) Det er nødvendigt at præcisere de principper, der gælder for gennemførelse af den interne revision.

(11) Som følge af ændringen af finansforordningens artikel 36, med det formål at sikre bedre overensstemmelse mellem retlige og budgetmæssige forpligtelser, bør visse bestemmelser i afsnit VII ændres.

(12) For at gøre betalinger, der finder sted ved overførsel, sikre, bør der indføjes en bestemmelse om oprettelse af en database for eksterne betalingsmodtagere.

(13) Bestemmelserne om aftaler bør samles og struktureres mere rationelt, så de bringes i overensstemmelse med den multilaterale aftale om offentlige aftaler, der er indgået inden for rammerne af Verdenshandelsorganisationen, og med Rådets direktiver.

(14) Med henblik på forenkling og harmonisering af procedurerne for tildeling af kontrakter og på ansvarliggørelsen af de anvisningsberettigede er det nødvendigt at forhøje beløbsgrænsen for, hvornår der skal indhentes udtalelse fra CCAM.

(15) Bogholderiet bør registrere værdiændringer på balancen ved at foretage de nødvendige afskrivninger og konstatere forringelsen af aktiver gennem opførelse af tilsvarende reserver. Forsigtighedsprincippet medfører ligeledes, at regnskabsføreren skal oprette reserver til dækning af risici og tab.

(16) Kommissionen modtager ikke længere forskud for aktiviteter, som den udfører for tredjemand i forbindelse med forskning og teknologisk udvikling, og har ophævet CCAM-FFC.

(17) Bestemmelserne i Kommissionens afgørelse af ...... om ajourføring af de faste beløb i nærværende forordning bør indgå med virkning fra 1. januar 2000 -

UDSTEDT FØLGENDE FORORDNING:

Artikel 1

1. Første betragtning affattes således:

Af finansforordningens artikel 11, 22, 23, 24, 25, 28, 29, 36, 37, 38, 41, 45, 46, 49, 53, 54, 56, 58, 59, 60, 63, 64a, 65, 66, 70, 70a, 75, 94, 97 og 123 fremgår det udtrykkeligt, at der skal vedtages gennemførelsesbestemmelser;"

2. Som afsnit 1 indsættes følgende:

"AFSNIT I

EVALUERING AF UDGIFTER

(finansforordningens artikel 2)

Artikel 1

1. Forud for fremsættelsen af forslag til nye programmer og foranstaltninger, som medfører udgifter, der skal afholdes over De Europæiske Fællesskabers almindelige budget, foretages der en forudgående evaluering. Denne skal omfatte:

a) det behov, der skal opfyldes

b) de mål, der skal nås

c) de forventede resultater og de tilknyttede indikatorer

d) fællesskabsinterventionens merværdi

e) mulige alternative løsninger

f) erfaringer fra allerede gennemførte lignende foranstaltninger

g) omfanget af bevillinger, menneskelige ressourcer og øvrige administrations udgifter, der skal tildeles under hensyn til princippet om omkostningseffektivitet

h) det kontrolsystem, der skal oprettes.

2. Alle programmer eller foranstaltninger gøres derefter til genstand for en efterfølgende evaluering af de anvendte menneskelige og finansielle ressourcer og de opnåede resultater for at kontrollere, at disse er i overensstemmelse med de fastsatte målsætninger.

3. Der foretages en periodisk evaluering af de resultater, der opnås under et flerårigt programs gennemførelse, efter en tidsplan, der gør det muligt at tage hensyn til konklusionerne af denne evaluering i forbindelse med enhver beslutning om videreførelse, ændring eller afbrydelse af det pågældende program.

For så vidt angår foranstaltninger, der finansieres på årsbasis, evalueres resultaterne mindst hvert sjette år."

3. Afsnit 1 bliver til afsnit 1a.

I afsnit 1a ændres ordet "ecu" til ordet "euro".

4. Som artikel 1a indsættes følgende:

"Artikel 1a

1. Kommissionen fastsætter vekselkursen mellem euro og hver af de valutaer, som institutionerne anvender under budgetgennemførelsen, på grundlag af de referencevekselkurser, der fastlægges af Den Europæiske Centralbank og offentliggøres i De Europæiske Fællesskabers Tidende.

2. Omvekslinger mellem euro og nationale valutaer foretages efter den dagskurs på euro, som offentliggøres i De Europæiske Fællesskabers Tidende. I medfør af finansforordningens artikel 11, stk. 4, foretages omvekslingen mellem euro og nationale valutaer i forbindelse med den i finansforordningens artikel 69 til 72 omhandlede regnskabsføring dog på grundlag af månedskurserne for euro, der beregnes ud fra kurserne den næstsidste arbejdsdag i måneden forud for den måned, for hvilken kurserne fastlægges.

3. For så vidt angår valutaer, hvis dagskurs ikke offentliggøres i De Europæiske Fællesskabers Tidende, anvender Kommissionen ved fastsættelsen af vekselkursen mellem euro og disse valutaer de informationskilder, som den anser for at være pålidelige".

5. I artikel 2, 3, 4 og 5 og artikel 136, stk. 8, ændres udtrykket "artikel 1" til udtrykket "artikel 1a". I artikel 2, 3, 4, 5, 32, 94, 136 og 145 ændres ordet "ecu" til ordet "euro".

6. Overskriften for afsnit II affattes således:

"AFSNIT II

DELEGERING OG UNDERENTREPRISE

(finansforordningens artikel 22)"

7. Følgende artikel 9a og 9b indsættes:

"Artikel 9a

Den, der uddelegerer en beføjelse eller får den overdraget ved uddelegering, skal før enhver handling som led i budgetgennemførelsen skriftligt give sin overordnede meddelelse om alle eventuelle konflikter vedrørende private eller personlige interesser i forhold til den begunstigede, som kan medføre, at han ikke kan udføre sit hverv på upartisk og objektiv måde. Den nærmest overordnede i forhold til den, der uddelegerer en beføjelse eller får den overdraget ved uddelegering, meddeler skriftligt, om der består en interessekonflikt, og i så fald kan handlingen ikke gennemføres, eller om der ikke gør.

Hvis den, der uddelegerer en beføjelse eller får den overdraget ved uddelegering, ikke har meddelt, at der findes en sådan interessekonflikt, er vedkommende økonomisk og disciplinært ansvarlig efter reglerne i finansforordningens artikel 73-77. Han er på samme måde ansvarlig, hvis han udfører en handling som led i budgetgennemførelsen, selv om hans administrativt overordnede har meddelt, at der består en interessekonflikt."

"Artikel 9b

For at sikre gennemsigtigheden af transaktioner, der udføres i underentreprise, skal omkostninger og udgifter i forbindelse med forvaltningen opføres særskilt, og der skal foretages en beregning af renter og andet afkast af de midler, som medkontrahenten ligger inde med på Kommissionens vegne.

Indgåede kontrakter skal indeholde bestemmelser om behandling af renter og andet afkast, om regnskabsføring samt om inddrivelse af uretmæssigt udbetalte beløb.

Kontrakter, som institutionen indgår med underleverandører, skal indeholde regler om forvaltning af midler, der stilles til rådighed for underleverandører - navnlig med henblik på udbetaling til støttemodtagerne - samt fagetiske regler om bl.a. uforenelige interesser og arbejdsområder, interessekonflikter og fortrolighed."

8. Artikel 10 ændres således:

a) I stk. 1 ændres udtrykket "integrerede forvaltningssystemer" til udtrykket "integrerede edb-systemer".

b) I stk. 2, litra f), ændres udtrykket "betalingsordrer og indtægtsordrer" til udtrykket "betalingsordrer, overslag over fordringer og indtægtsordrer".

c) I stk. 2 tilføjes følgende sætning: "På samme måde kan originale bilag erstattes af systemer til elektronisk dokumentbehandling".

d) Følgende stykke tilføjes:

"3. Når forvaltningen sker ved hjælp af integrerede edb-systemer som omhandlet i stk. 1 og 2, kan den kontrol, som regnskabsføreren udfører med henblik på at godkende betalingstransaktioner, erstattes eller suppleres med en regelmæssig kontrol af disse systemer"

9. I artikel 14 indsættes som stk. 2:

"Forskudsbestyrere udnævnes på grundlag af deres særlige kvalifikationer, dokumenteret enten ved eksamensbeviser eller tilsvarende erfaring eller ved relevant forudgående uddannelse, idet der tages hensyn til omfanget af den forskudsordning, de skal forvalte."

10. Artikel 19 udgår.

11. Artikel 27 udgår.

12. Artikel 31 affattes således:

"Den særlige godtgørelse, der er omhandlet i artikel 75, stk. 4, i finansforordningen, udgør pr. måned:

a) 137 euro for regnskabsføreren

b) 92 euro for assisterende regnskabsførere

c) 46 euro for forskudsbestyrere, hvor det forvaltede beløb er mindst lig med eller højere end 3 800 euro, og hvor forvaltningens varighed er lig med eller over 30 på hinanden følgende dage

Denne godtgørelse udtrykkes i euro og det tilsvarende beløb i euro krediteres den i artikel 32 omhandlede garantikonto.

13. Artikel 32, stk. 1, tredje punktum, affattes således:

"Kontoen krediteres regelmæssigt med den i artikel 31 omhandlede månedlige godtgørelse samt med en årlig rente svarende til det årlige gennemsnit af de månedlige satser, som Den Europæiske Centralbank anvender på sine større refinansieringstransaktioner i euro".

14. Som artikel 40a indsættes følgende:

"Artikel 40a

"Den interne revision varetages i overensstemmelse med de internationalt anerkendte revisionsprincipper. Rapporterne om den interne revision indeholder en vurdering af, om forvaltnings- og kontrolsystemerne fungerer effektivt, og en analyse af, om forvaltningen har været forsvarlig. Rapporterne fremsendes til de kontrollerede tjenester og til de personer, som institutionerne udpeger."

15. I artikel 44, stk. 1, erstattes første punktum med følgende punktum:

"I overensstemmelse med artikel 28, stk. 1, i finansforordningen forelægger den kompetente anvisningsberettigede forud for enhver foranstaltning eller situation, der kan føre til, at der opstår en fordring for Fællesskaberne, et overslag over fordringen."

16. I artikel 46 ændres ordet "foreløbige" til ordet "midlertidige".

17. Ændring, der ikke er relevant for den danske tekst.

18. Artikel 52 og 53 affattes således:

"Artikel 52

Institutionens principbeslutninger, der medfører en udgiftsforpligtelse over for tredjemand, betragtes som indgåelse af de pågældende udgiftsforpligtelser."

Artikel 53

Hvis en udgift kræver, at institutionen træffer principbeslutning herom, kan institutionen kun vedtage udkastet til denne beslutning, hvis finansinspektøren på forhånd har godkendt det. Finansinspektøren godkender kun udkastet, hvis det opfylder kravene til forsvarlig økonomisk forvaltning. Når den anvisnings berettigede forelægger finansinspektøren udkastet til principbeslutning, forelægger han samtidig et forpligtelsesforslag svarende til principbeslutningen.

Så snart institutionen har godkendt beslutningsudkastet, forelægges det tilsvarende samlede forpligtelsesforslag, ledsaget af udkastet til den tilsvarende retligt bindende forpligtelse, for finansinspektøren til påtegning.

Hvis institutionen ikke godkender beslutningsudkastet eller nedsætter det foreslåede udgiftsbeløb, ændres eller annulleres forpligtelsesforslaget, der eventuelt erstattes af et behørigt ændret forpligtelsesforslag, der forelægges for finansinspektøren til forhåndspåtegning.

Den anvisningsberettigede indgår de retligt bindende enkeltforpligtelser inden for de frister, der er fastsat i finansforordningens artikel 36, stk. 2. Han sørger for, at de budgetmæssige forpligtelser svarende til de retligt bindende enkeltforpligtelser registreres i hovedbogholderiet, efterhånden som de indgås, med anførelse af det i ovenstående stk. 2 nævnte samlede forpligtelsesforslag, modtagerens navn og forpligtelsesbeløbet, og for, at de afskrives på den samlede forpligtelse, som de vedrører. De kan have en gennemførelsesfrist, der er senere end fristen for den samlede forpligtelse.

Senest seks måneder efter udløbet af fristen for gennemførelse af den samlede forpligtelse frigør den anvisningsberettigede forskellen mellem det i ovenstående stk. 2 nævnte forpligtelsesbeløb og summen af de beløb, der er registreret i hovedbogholderiet i overensstemmelse med ovenstående stk. 4."

19. I artikel 81 erstattes ordene "400 ecu" med "420 euro".

20. Som artikel 81a indsættes følgende:

"Artikel 81a

1. Betalinger ved bankoverførsel eller postgiro kan kun foretages af regnskabsføreren, hvis bankoplysningerne vedrørende betalingsmodtageren forud er registreret i en database, der forvaltes centralt af hver enkelt institution.

Registrering i databasen af bankoplysningerne vedrørende betalings modtageren eller ændring af disse oplysninger sker på grundlag af et papirbaseret eller elektronisk dokument, som udstedes af betalings modtagerens bank.

2. I forbindelse med en betaling ved bankoverførsel eller postgiro kan de anvisningsberettigede kun forpligte deres institution over for tredjemand, hvis denne har overdraget dem den dokumentation, der er nødvendig for, at han kan registreres i databasen.

De anvisningsberettigede overvåger, at de bankoplysninger, betalingsmodtageren har meddelt dem, forbliver gyldige i den periode, institutionen er forpligtet over for ham. Den anvisningsberettigede skal i givet fald ajourføre disse oplysninger i overensstemmelse med stk. 1, andet afsnit."

21. Artikel 82, stk. 2, affattes således:

"Beslutning om oprettelse af forskudsordninger og væsentlige ændringer i vilkårene for deres funktion træffes af regnskabsføreren på behørigt begrundet forslag af den anvisningsberettigede og efter positiv udtalelse fra finansinspektøren".

22. "Artikel 83, stk. 1, affattes således:

"Beslutning om udnævnelse af en forskudsbestyrer træffes af regnskabsføreren på behørigt begrundet forslag af den anvisningsberettigede."

23. I artikel 94, stk. 1, første led, ændres udtrykket "som Den Europæiske Fond for Monetært Samarbejde anvender på sine transaktioner i ecu" til udtrykket "som Den Europæiske Centralbank anvender på sine større refinansieringstransaktioner i euro".

24. Overskriften for afsnit XV affattes således:

"AFSNIT XV

FREMGANGSMÅDERNE VED INDGÅELSE AF AFTALER

(finansforordningens artikel 56 og 58)"

25. Artikel 97 affattes således:

"1. Rådets direktiver om offentlige aftaler om bygge- og anlægsarbejder, indkøb eller tjenesteydelser finder anvendelse på institutionernes indgåelse af aftaler, når de pågældende aftaler vedrører beløb, der overstiger de i direktiverne fastsatte beløbsgrænser.

Bestemmelserne vedrører især:

a) procedurer for indgåelse af aftaler

b) fælles regler for offentliggørelse

c) fælles regler for tekniske specifikationer

d) fælles regler for deltagelse

e) kriterier for kvalitativ udvælgelse

f) kriterier for tildeling af kontrakter.

2. Det samme gælder for aftaler, som Kommissionen indgår i overensstemmelse med bestemmelserne i den multilaterale aftale om offentlige aftaler indgået inden for rammerne af Verdenshandelsorganisationen. Ved anvendelsen af den multilaterale aftale skal Kommissionen følge de fremgangsmåder, der er beskrevet i Rådets direktiver om samordning af fremgangsmåderne ved indgåelse af offentlige aftaler om bygge- og anlægsarbejder, indkøb eller tjenesteydelser."

26. Som artikel 97a - 97f indsættes følgende:

Artikel 97a

Udtrykkene "bygge- og anlægsaftaler", "indkøbsaftaler" og "tjenesteydelsesaftaler" fortolkes i overensstemmelse med definitionerne i de direktiver, der nævnes i artikel 97.

Artikel 97b

Hver af institutionerne betragtes - i det omfang aftalerne finansieres over bevillinger opført under den pågældende institutions sektion i De Europæiske Fællesskabers almindelige budget - som "ordregivende myndighed" således som defineret i de i artikel 97 nævnte direktiver, undtagen når institutionerne handler på vegne af et modtagerland, der er et tredjeland, eller af et organ, dette har udpeget.

Artikel 97c

For andre aftaler end de i artikel 97 til 97b nævnte finder artikel 97d og 97e anvendelse.

Artikel 97d

1. Tildelingen af en kontrakt sker efter enten offentligt eller begrænset udbud eller underhåndsaftale.

2. En aftale indgået ved frit udbud er en kontrakt, som de kontraherende parter indgår efter en udbudsprocedure.

Udbuddet er offentligt, hvis alle kan afgive bud. Det er begrænset, hvis kun bydende, som institutionen har valgt at henvende sig til på grund af deres særlige kvalifikationer, kan afgive bud.

3. Der er tale om underhåndsaftale, når de ordregivende myndigheder konsulterer udvalgte bydende og forhandler kontraktbetingelserne med en eller flere af disse.

Artikel 97e

I forbindelse med aftaler, hvor direktiverne ikke finder anvendelse, fastsættes fristen for afgivelse af bud efter aftalens art og efter, hvor lang tid der er nødvendig til forberedelse af buddet.

Fristen kan ikke være på under 21 kalenderdage. Hvis denne frist ikke kan anvendes på grund af uopsættelighed, kan fristen for afgivelse af bud begrænses til 10 kalenderdage i forbindelse med et begrænset udbud på betingelse af, at der sikres en effektiv konkurrence mellem de bydende.

Artikel 97f

Følgende bestemmelser finder anvendelse på alle aftaler."

27. Artikel 98 affattes således:

"Udbudsbekendtgørelser udformes i overensstemmelse med de modeller, der som bilag er knyttet til de i artikel 97 nævnte rådsdirektiver om offentlige aftaler."

28. Som artikel 98a og 98b indsættes følgende:

"Artikel 98a

1. Beskrivelsen af, hvad aftalen drejer sig om, skal være fuldstændig, klar og præcis.

2. I forbindelse med enhver udbudsprocedure anvendes følgende udvælgelseskriterier:

a) den bydende får adgang til at deltage i udbuddet, når det er godtgjort, at han ikke befinder sig i en af de situationer, der medfører udelukkelse

b) desuden anvendes en række kriterier til bedømmelse af den bydendes finansielle, økonomiske, tekniske og faglige formåen.

3. I forbindelse med enhver udbudsprocedure anvendes følgende tildelingskriterier:

a) enten udelukkende den laveste pris blandt de bud, der opfylder de formelle krav, er i overensstemmelse med udbudsbetingelserne og er sammenlignelige

b) eller det økonomisk mest fordelagtige bud, dvs. det bud, der frembyder det bedste forhold mellem kvalitet og pris, navnlig med hensyn til den tilbudte pris, omkostninger ved udnyttelsen, den tekniske værdi og kvalitet, metodevalg, gennemførelses- eller leveringsfrist samt efterfølgende service. En eventuel vægtning af tildelingskriterierne og den metode, der anvendes til bestemmelse af forholdet mellem kvalitet og pris, skal fremgå af udbudsdokumenterne.

4. Adgangs- og tildelingskriterier skal angives i udbudsbekendtgørelsen, udbudsbetingelserne eller i opfordringen til at afgive bud

Artikel 98b

1. I udbudsbetingelserne skal det angives, om buddet skal være til fast pris uden mulighed for revision.

I modsat fald skal anføres, hvilke betingelser og/eller fremgangsmåder der gælder for revision af prisen i løbet af kontraktperioden.

2. I forbindelse med betingelserne for en eventuel revision af prisen i løbet af kontraktperioden tager institutionen navnlig hensyn til:

a) aftalens art og de økonomiske konjunkturer, hvorunder den skal gennemføres

b) kontraktens art og varighed

c) institutionens økonomiske interesser."

29. Artikel 99 ændres således:

a) Den indledende sætning erstattes med følgende:

"Desuden skal indkaldelsen af bud indeholde oplysninger om:"

b) punkt h) affattes således:

i) den indledende sætning erstattes med følgende sætning:

"forbuddet mod enhver form for kontakt mellem institutionen og den bydende under hele udbudsproceduren, bortset fra følgende undtagelsestilfælde

ii) i punkt 1 erstattes de to led med følgende tekst:

-"på de bydendes foranledning:

supplerende oplysninger, som kun har til formål at gøre nærmere rede for kontraktens karakter, kan meddeles af institutionerne; oplysningerne skal i så fald inden for samme frist meddeles alle de bydende, der har udbedt sig udbudsmaterialet

-på institutionens foranledning:

hvis institutionens tjenestegrene bliver opmærksomme på fejl, unøjagtigheder, udeladelser eller enhver anden form for mangler i kontraktteksten, i opfordringen til at afgive bud eller i udbudsmaterialet, kan de inden for samme frist underrette de interesserede parter herom på nøjagtig samme vilkår, som gælder for indkaldelsen af bud

iii) punkt 2 erstattes med følgende tekst:

-efter åbningen af buddene:

hvis et bud gør det nødvendigt at indhente yderligere oplysninger, eller hvis åbenlyse skrivefejl skal rettes, kan institutionen kontakte den bydende, men denne kontakt må ikke føre til en ændring af vilkårene i buddet."

30. Artikel 101 affattes således:

"Artikel 101

For hver udbudsprocedure udarbejdes der specifikke udbudsbetingelser, der vedlægges indkaldelsen af bud. Desuden vedlægges de generelle udbudsbetingelser."

31. Artikel 102 udgår.

32. I artikel 103, stk. 1, andet led, ændres udtrykket "private postbesørgelsesfirmaer" til udtrykket "postbesørgelsesfirmaer".

33. Artikel 104 affattes således:

"Artikel 104

1. Alle bud, der overholder bestemmelserne i artikel 103, skal åbnes.

2. Buddene åbnes af et særligt udvalg, der udpeges til dette formål.

Udvalget skal bestå af mindst tre medlemmer, der repræsenterer mindst to forskellige tjenestegrene.

Finansinspektøren skal underrettes om åbningen af buddene. Finansinspektøren eller dennes repræsentant kan, hvis han finder det hensigtsmæssigt, deltage som observatør.

3. Medlemmerne af udvalget skal:

a) parafere hver side i hvert enkelt bud

b) parafere omslaget og siderne i den finansielle oversigt, der er vedlagt hvert bud; en tjeneste, der er uafhængig af den tjeneste, der er ansvarlig for udbuddet, sikrer det originale buds integritet ved anbringelse af en forsegling eller ved anvendelse af enhver anden tilsvarende teknik.

c) underskrive en rapport om åbningen af buddene. De skal heri angive, hvilke bud der opfylder, henholdsvis ikke opfylder, betingelserne, og begrunde tilfælde, hvor et bud afvises, fordi det ikke opfylder betingelserne.

4. Alle bud, der erklæres at opfylde betingelserne, skal bedømmes af et særligt udvalg, der udpeges til dette formål, og som endvidere foretager en rangordning af buddene.

Udvalget skal bestå af mindst tre medlemmer, der repræsenterer mindst to forskellige tjenestegrene.

Udvalget kan bestå af de samme medlemmer som det udvalg, der åbner buddene.

Bud afvises, hvis de ikke indeholder de hovedelementer, der kræves i henhold til udbudsdokumenterne, eller ikke opfylder de særlige krav, der er fastsat i udbudsbekendtgørelsen. Hvad angår dokumentationen for, at en ansøger eller bydende opfylder adgangskriterierne, kan udvalget dog opfordre ansøgeren eller den bydende til at supplere eller redegøre nærmere for den forelagte dokumentation, inden for en frist, som udvalget fastsætter.

Der skal udarbejdes en rapport om ovennævnte bedømmelse og rangordning af buddene, og denne skal underskrives af samtlige medlemmer af udvalget."

34. Titlen på afsnit XVI affattes således:

"AFSNIT XVI

FASTSÆTTELSE AF DE FORSKELLIGE BELØBSGRÆNSER

I FORBINDELSE MED AFTALER"

35. Artikel 106 affattes således:

"Beløbsgrænsen for, hvornår der kan anvendes underhåndsaftale, på grundlag af artikel 59, litra a), i finansforordningen, fastsættes til 13 800 euro".

36. Artikel 107 affattes således:

"Artikel 107

"1. Den i finansforordningens artikel 63 omhandlede nedre beløbsgrænse for, hvornår der skal indhentes udtalelse fra CCAM, fastsættes til 500 000 euro.

For så vidt angår aftaler mellem 50 000 og 500 000 euro tilsender den anvisningsberettigede CCAM et faktablad, der gør det muligt for udvalget at beslutte, om det skal fremsætte udtalelse om aftalen. CCAM underretter den anvisningsberettigede om sin afgørelse inden for fem arbejdsdage efter modtagelsen af anmodningen. Han kan ikke indgå forpligtelser på vegne af sin institution i mellemtiden.

2. Enhver anvisningsberettiget kan desuden anmode CCAM om en udtalelse om en sag, han forelægger udvalget.

3. Anmodningerne om udtalelser og faktabladene undersøges af en permanent tjeneste, der er undergivet formandskabet for CCAM's myndighed. Denne træffer afgørelse om, hvilke sager der på grund af deres omfang, den forbundne risiko eller deres usædvanlige karakter bør gennemgås grundigt af CCAM.

4. Hver enkelt institution kan fastsætte lavere beløbsgrænser efter kriterier, som den selv fastlægger."

37. Artikel 108, 109 og 110 affattes således:

"Artikel 108

Beløbsgrænsen for, hvornår den kaution, der er omhandlet i finansforordningens artikel 64a, er obligatorisk, fastsættes til 345 000 euro.

Artikel 109

Beløbsgrænserne for, hvornår der i henhold til artikel 60 i finansforordningen kan indgås aftale om betaling efter regning eller faktura, fastsættes til:

a) 1 050 euro for udgifter afholdt på institutionernes arbejdssteder

b) 2 700 euro for udgifter afholdt uden for institutionernes arbejdssteder.

Artikel 110

I medfør af finansforordningens artikel 97 om indgåelse af aftaler, der involverer bevillinger til forskning og teknologisk udvikling, fastsættes den øvre beløbsgrænse for indgåelse af underhåndsaftaler (i henhold til finansforordningens artikel 59, stk. 1, litra a), til 103 500 euro for videnskabeligt og teknisk udstyr samt for bygge- og anlægsarbejder.

Beløbsgrænsen for, hvornår der skal indhentes udtalelse fra CCAM, fastsættes i overensstemmelse med artikel 107 i denne forordning. For så vidt angår kontrakter vedrørende videnskabeligt og teknisk udstyr og bygge- og anlægsarbejde fastsættes beløbsgrænsen for, hvornår den anvisningsberettigede forelægger det faktablad, der er omhandlet i artikel 107, stk. 2, andet afsnit, til 103 500 euro."

38. Titlen på afsnit XVII affattes således:

"AFSNIT XVII

OPGAVERNE FOR DE RÅDGIVENDE UDVALG FOR INDKØB OG AFTALER (CCAM)

(Finansforordningens artikel 63 og 97)"

39. I artikel 111 ændres i den indledende sætning udtrykket "På de i finansforordningens artikel 60, 61 og 97 fastsatte betingelser" til udtrykket "På de i finansforordningens artikel 63, 64 og 97 fastsatte betingelser".

40. I artikel 115 erstattes ordene "artikel 126" med ordene "artikel 97".

41. Afdeling II i afsnit XVII udgår.

42. Titlen på afsnit XVIII affattes således:

"AFSNIT XVIII

FORUDGÅENDE SIKKERHEDSSTILLELSE FOR AFTALERNES GENNEMFØRELSE

(Finansforordningens artikel 64a)"

43. I artikel 125 ændres udtrykket "i artikel 62" til udtrykket "i artikel 64a".

44. Afsnit XIX udgår.

45. I artikel 130 ændres ordene "400 ecu" til "420 euro".

46. Som afsnit XX A indsættes:

AFSNIT XX A

REGLER FOR AFSKRIVNING OG FOR OPRETTELSE AF FORMÅLSBESTEMTE RESERVER

(Finansforordningens artikel 70a)"

Artikel 131a

Kommissionens regnskabsfører fastsætter de regnskabsmæssige regler for afskrivning og opgørelse efter høring af regnskabsførerne for de andre institutioner i overensstemmelse med proceduren i artikel 21 i denne forordning.

Artikel 131b

1. Hvad angår andre anlægsaktiver end finansielle anlægsaktiver, fremkommer værdien ved regnskabsopgørelsen (og således værdien på balancen) ved at anvende en afskrivningsplan.

2. Afskrivningsplanen er baseret på princippet om lineær afskrivning for hvert hele år fra og med det år, aktivet tages i anvendelse.

3. For anlægsaktiver, hvor der ikke kan foretages afskrivninger, og hvis nuværende værdi ligger under den bogførte værdi, foretages der en ekstraordinær afskrivning, hvis værdiformindskelsen betragtes som uigenkaldelig.

4. Afskrivninger skal opføres på tabs- og vindingskontoen uden for budgettet og opføres særskilt i bilaget til balancen, hvis de ikke er angivet særskilt på tabs- og vindingskontoen.

Artikel 131c

1. Ved formindskelse af et aktivs værdi eller forøgelse af et passiv, der forfalder til betaling på kortere eller længere sigt, skal der oprettes formålsbestemte reserver.

2. Sådanne reserver skal oprettes af årsager, hvis virkninger ikke nødvendigvis er uigenkaldelige."

47. I artikel 132 erstattes ordene "7 700 ecu" og "372 900 ecu" med henholdsvis ordene "8 100 euro" og "391 100 euro".

48. Artikel 133 affattes således:

"Artikel 133

Der sondres i regnskabet mellem det almindelige regnskab og budgetregnskabet, og disse to regnskaber er indbyrdes samordnet med hinanden. Regnskabskontoplanen indrettes på en sådan måde, at det er muligt at føre disse to regnskaber."

49. Artikel 135, stk. 1-4, affattes således:

1. Det almindelige regnskab giver mulighed for at opstille en oversigt over institutionens aktiver og passiver.

2. Regnskabskontoplanen for det almindelige regnskab opstilles efter et decimalklassifikationssystem.

3. Regnskabssystemet omfatter følgende kontoklasser:

- klasse 1: kapitalkonti

- klasse 2: konti for anlægsaktiver

- klasse 3: lagerkonti

- klasse 4: konti for tredjemand

- klasse 5: kasse- og bankkonti

- klasse 6: udgiftskonti

- klasse 7: indtægtskonti

- klasse 8: særlige konti.

4. Hver klasse er inddelt i grupper og undergrupper afhængigt af institutionens behov, så transaktionerne kan registreres i overensstemmelse med de regnskabsmæssige principper, der er omhandlet i artikel 136, stk. 10."

50. Artikel 136 ændres således:

a) stk. 2 affattes således:

"2. Regnskabet føres ved hjælp af et edb-program."

b) stk. 7 udgår.

c) stk. 8-10 affattes således:

"8. Bank- og postgirokonti føres i nationale valutaer og i euro.

Beløb angivet i nationale valutaer omregnes til euro efter de kurser, der er omhandlet i artikel 1a. Saldiene udtrykt i euro for konti ført i national valuta justeres hver måned.

9. Det Fælles Forskningscenters regnskab skal konsolideres inden for rammerne af Kommissionens almindelige regnskab.

10. De finansielle oversigter skal være formelt korrekte, oprigtige og fuldstændige og give et pålideligt billede af formuestillingen, den økonomiske stilling og regnskabsårets resultat. De opstilles i overensstemmelse med de almindeligt anerkendte regnskabsprincipper. De nærmere regler for anvendelsen af disse principper, som ajourføres med jævne mellemrum, vedtages efter bestemmelserne i artikel 21."

d) som stk. 11 og 12 tilføjes følgende:

11. Regnskabsføreren skal oprette reserver til dækning af risici og tab med henblik på at dække de usikre virkninger af nærmere bestemte begivenheder, der er indtruffet eller er ved at indtræffe.

12. Reserverne til dækning af risici og tab, værdiforringelser og afskrivninger skal opføres på tabs- og vindingskontoen uden for budgettet og opføres særskilt i bilaget til balancen, hvis de ikke er angivet særskilt på kontoen for indtægts- og udgiftsposter."

51. Artikel 139 udgår.

52. I titlen på Afsnit XXIV erstattes udtrykket "artikel 121, 122 og 123" med udtrykket "artikel 121 og 123".

53. I artikel 143 erstattes udtrykket "artikel 60" med udtrykket "artikel 63".

Artikel 2

Denne forordning træder i kraft den....

Udfærdiget i Bruxelles, den [...].

På Kommissionens vegne

[...]

Medlem af Kommissionen